Document ID: /roh_data/filtered/fineweb-2-filterrobots_roh.jsonl.gz/68126

Cun la campagna «16 dis cunter violenza envers dunnas» vegn mess quest onn il focus sin femicidis. Quai è gia la 15avla giada che quella campagna vegn fatga. En quels 16 dis vegnan manadas atras occurrenzas en l'entira Svizra ed era sin l’entir mund che duain far attent a la violenza envers dunnas.
En Svizra vegn mintga duas emnas assassinada ina dunna. Il 2021 èn 26 dunnas e giuvnas mortas entras violenza a chasa, quai scriva l’organisaziun feministica da pasch ch’organisescha l’acziun en Svizra. Savens è il partenari u ex partenari l'assassin. La campagna duai far attent sin la problematica, porscher sustegn e promover prevenziun. Tenor l'organisaziun feministica da pasch stoppia il stadi surpigliar responsabladad e proteger las dunnas da violenza, uschia il messadi da medias.
Dis d'acziun a Cuira
Er a Cuira èn ils «Orange Days» vegnids lantschads venderdi ils 25 da november. Cun in stan d'infurmaziun fan il Soroptimist Club Cuira, il Zonta Club Cuira e la secziun grischuna da las academicras svizras attent sin la tematica. Ellas repartan pitschens regals sco per exempel zulprins u culis e flyers per far attent sin la tematica da la violenza encunter dunnas.
La finamira è da far attent in e scadin sin la tematica da violenza cunter dunnas.
In grond transparent en la Grabenstrasse duai medemamain far attent sin la tematica. Differentas pasternarias da Maiavilla fin Glion vendan ils 16 dis d'acziun lur products en stgarnuz spezials cun il slogan: «Gewalt kommt mir nicht in die Tüte». Sin ils stgarnuz as chatta er numers da telefon impurtants per agid tar violenza a chasa. Per far pli visibel la violenza cunter dunnas èn sin la plazza dal teater Cuira mess ora chalzers oranschs. Mintga pèr stat per in femicidi. La colur oranscha è preschenta per quels 16 dis – fin ils 10 da december en l'entira citad da Cuira. Differents bajetgs sco per exempel il teater Cuira, il Museum retic u la Biblioteca chantunala vegnan illuminads en oransch per far attent sin la tematica da violenza envers dunnas.